ЦIыху 645-м диплом плъыжьхэр иратыж
Налшык дэт «Театр щхъуантIэм» бадзэуэгъуэм и 17-м щызэхэтащ Бэрбэч Хь. М. и цIэр зезыхьэ Къэбэрдей-Балъкъэр къэрал университетыр мы гъэм диплом плъыжькIэ къэзыухахэм я щIыхькIэ къызэрагъэпэща гуфIэгъуэ пшыхь.
Егоровэ Татьянэ и хъуэхъу ЕджапIэ нэхъыщхьэм и унафэщIхэр, хьэщIэ лъапIэхэр, егъэджакIуэхэр, пшыхьыр зращIэкIхэм я адэ-анэхэмрэ я ныбжьэгъухэмрэ я Iэгуауэшхуэхэм щIэту, сурэттеххэр ятепщIыпщIэу университетым и ректор Алътуд Юрий диплом плъыжьхэр яритыжащ КъБКъУ-р мы гъэм фIы дыдэу къэзыуха цIыху 645-м.
А пщыхьэщхьэ дахэм КъБКъУ-м ехъуэхъуну, мы гъэм еджапIэ нэхъыщхьэр къэзыухахэр зэрагъэлъапIэр зрагъэлъагъуну зыкърагъэхьэлIат КъБР-м и Парламентым и УнафэщI Егоровэ Татьянэ, КъБР-м и Профсоюз организацэхэм я зэгухьэныгъэм и унафэщI Амщыкъуэ ФатIимэт, ЦIыхухэм я хуитыныгъэхэмкIэ уполномоченнэу Къэбэрдей-Балъкъэр Республикэм щыIэ Зумакулов Борис, сурэтыщI гъуазджэхэмкIэ музейм, Ткаченкэ А. Л. и цIэр зезыхьэм, и унафэщI Тау Ритэ сымэ. Ахэр еджапIэ нэхъыщхьэми, ар къэзыухаххэми, абы и унафэщIхэми, егъэджакIуэхэми, адэ-анэхэми, къызэхуэса псоми ехъуэхъуащ.
Дипломхэр гуфIэгъуэ щытыкIэм иту щIалэгъуалэм яритыжащ университетым и ректор, техникэ, экономикэ щIэныгъэхэм я доктор, щIэныгъэмрэ техникэмрэ щиIэ ехъулIэныгъэхэм папщIэ УФ-м и Къэрал саугъэтыр зрата, Урысей Федерацэм III класс зиIэ и действительнэ къэрал чэнджэщэгъу Алътуд Юрий.
Ректор Алътуд Юрий и гъусэу
«ПщIэ зыхуэтщI ныбжьыщIэхэ! КъБКъУ-м мы гъэм ехъулIэныгъэфIхэр къыщигъэлъэгъуащ IэнатIэ зэмылIэужьыгъуэхэм. Нобэ ди еджапIэ нэхъыщхьэр фIагъым и дамыгъэу къалъытэ хъуащ. Сэ икъукIэ сыщогуфIыкI къулыкъу лъагэхэр къыщIыфхуагъэфащэ хъуну дипломхэр ныщхьэбэ къызэрыватыжым, зэвгъэгъуэта щIэныгъэми ехъулIэныгъэфIхэр къыфхудэкIуэну си гуапэщ. Сынывохъуэхъу фи зэIузэпэщыгъэм и лъабжьэу щытыну IэнатIэ къэвгъуэтыным и мызакъуэу, фи псэм къыдыхьэ, фызыщыгуфIыкI лэжьыгъэ къэвгъуэтыну», — жиIащ ректорым икIи щIалэгъуалэми абыхэм я адэ-анэхэми фIыщIэ яхуищIащ я еджапIэ нэхъыщхьэр къызэрыхахам щхьэкIэ, апхуэдэуи университетым и профессорхэмрэ и егъэджакIуэхэмри зэрахуэарэзыр яжриIащ республикэм IэщIагъэлIыфIхэр зэрыхуагъэхьэзырам папщIэ.
Алътуд Юрий пшыхьым къыщеджащ КъБР-м и Правительствэм и УнафэщI Мусуков Алий еджапIэ нэхъыщхьэр къэзыуххэм зэрызахуигъазэ хъуэхъум. «Къыхэзгъэщыну сыхуейт ари КъБКъУ-р диплом плъыжькIэ къэзыухахэм зэращыщыр», — жиIащ университетым и ректорым.
ГуфIэгъуэ пшыхьыр ягъэдэхащ КъБКъУ-м и «Каллисто», «Амикс», «Къафэ», «Импульс» гупхэм.
Дол Иннэ,
КъБКъУ-м и пресс-IуэхущIапIэм и лэжьакIуэ.
